Aruba Ports Authority Preparando pa Desaroyo na Oranjestad

**Oranjestad, 18 di juni, 2014**--Ayera mainta managernan di Aruba Ports Authority N.V. (APA) a participa den un “brainstorming session” den preparación pa e siguiente paso pa e compañía, esta e desaroyo di e areanan perteneciente na e autoridad portuario den nos capital, Oranjestad.

Durante di e mainta na Surfside Marina Sr. H. W. (Toy) Balentin, Project Manager di Barcadera Multi Cargo Sea Terminal Project, a repasa e trabounan cu ta tumando lugar actualmente na Puerto di Barcadera. A trece padilanti varios detaye di e trabounan di construcción y a informa cu ta premira cu lo termina cu e ehecucion di e proyecto di APA dentro di e tempo stipula cu ta na juli 2015. E proyecto completo cu ta encera tambe e parti di Astec lo keda cla pa fin di 2015.

E proposito principal di e encuentro ayera tabata pa forma un “think tank” di personanan cu ta maneha e diferente departamentonan di e autoridad portuario di Aruba. Esaki ta importante ya cu ta trata di personanan prepara den nan ramo y cu experiencia amplio den e negoshi di puertonan. Den un forma habri a bin hunto pa yega na e posibel strategianan cu lo por implementa pa yega na un desaroyo beneficioso pa tanto APA NV como pa e comunidad portuario/Oranjestad. A evalua e opcionan pa APA y e aspectonan di negoshi di cada opción pa APA teniendo cuenta si cu APA ta un sirbidor publico. E planan cu lo bin riba mesa mester  bay naturalmente man den man cu e convenionan internacional di IMO y cu tur esfuersonan ta continuamente enfoca ariba aspectonan di siguridad tanto ariba terenonan di waf como tambe pa barconan di carga y di pasahero.

Ta e intencion tambe pa den cuadro di e preparacion di e proyecto pa desaroya e puerto di Oranjestad pa evalua e multiple rapportnan cu a traha den pasado, usa resultadonan di estudionan conduci pa APA y Universidad di Aruba, y haci diferente entrevista cu y tene presentacionnan na stakeholdernan local pa forma un base solido ariba cual por sigui cu e desaroyo na Oranjestad.

Loke tambe a sali na cla durante di e reunion ta cu e waf ta forma parti di e curason di Oranjestad y cu e proyecto cu ta den preparacion lo sostene e funcion aki y lo ta bon pa tanto APA como pa Aruba.

###